CELEX: 32021D0737
Language: da
Date: 2021-05-04 00:00:00
Title: Kommissionens gennemførelsesafgørelse (EU) 2021/737 af 4. maj 2021 om forlængelse af foranstaltningen truffet af det østrigske ministerium for klimabeskyttelse, miljø, energi, mobilitet, innovation og teknologi med henblik på tilladelse til tilgængeliggørelse på markedet og anvendelse af det biocidholdige produkt Biobor JF, jf. artikel 55, stk. 1, i Europa-Parlamentets og Rådets forordning (EU) nr. 528/2012 (meddelt under nummer C(2021) 3015) (Kun den tyske udgave er autentisk)

6.5.2021   
               
               
                  DA
               
               
                  Den Europæiske Unions Tidende
               
               
                  L 159/5
               
            
         KOMMISSIONENS GENNEMFØRELSESAFGØRELSE (EU) 2021/737
         af 4. maj 2021
         om forlængelse af foranstaltningen truffet af det østrigske ministerium for klimabeskyttelse, miljø, energi, mobilitet, innovation og teknologi med henblik på tilladelse til tilgængeliggørelse på markedet og anvendelse af det biocidholdige produkt Biobor JF, jf. artikel 55, stk. 1, i Europa-Parlamentets og Rådets forordning (EU) nr. 528/2012
         
            
               (meddelt under nummer C(2021) 3015)
            
         
         (Kun den tyske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, og
         ud fra følgende betragtninger:
         
                     (1)
                  
                  
                     Den 24. juni 2020 vedtog det østrigske ministerium for klimabeskyttelse, miljø, energi, mobilitet, innovation og teknologi (»den kompetente myndighed«) i overensstemmelse med artikel 55, stk. 1, første afsnit, i forordning (EU) nr. 528/2012 en afgørelse med henblik på tilladelse indtil den 22. december 2020 til tilgængeliggørelse på markedet og anvendelse af det biocidholdige produkt Biobor JF til antimikrobiel behandling af brændstoftanke og brændstofsystemer i luftfartøjer (»foranstaltningen«). Den kompetente myndighed gav Kommissionen og de øvrige medlemsstaters kompetente myndigheder meddelelse om foranstaltningen og begrundelsen herfor, jf. artikel 55, stk. 1, andet afsnit, i nævnte forordning.
                  
               
                     (2)
                  
                  
                     Ifølge oplysningerne fra den kompetente myndighed var foranstaltningen nødvendig for at beskytte folkesundheden. Mikrobiologisk kontaminering af luftfartøjers brændstoftanke og brændstofsystemer kan føre til funktionsfejl i luftfartøjets motor og bringe luftfartøjets luftdygtighed i fare og dermed bringe passagerernes og besætningens sikkerhed i fare. Covid-19-pandemien og de deraf følgende flyverestriktioner førte til, at et stort antal luftfartøjer blev midlertidigt parkeret. Luftfartøjers immobilitet er en skærpende faktor med hensyn til mikrobiologisk kontaminering.
                  
               
                     (3)
                  
                  
                     Biobor JF indeholder 2,2'-(1-methyltrimethylenedioxy)bis-(4-methyl-1,3,2-dioxaborinan) (CAS-nr. 2665-13-6) og 2,2'-oxybis (4,4,6-trimethyl-1,3,2-dioxaborinan) (CAS-nr. 14697-50-8), der er aktivstoffer til anvendelse i biocidholdige produkter af produkttype 6 som konserveringsmidler for produkter under opbevaring som defineret i bilag V til forordning (EU) nr. 528/2012. Da disse aktivstoffer ikke er opført i bilag II til Kommissionens delegerede forordning (EU) nr. 1062/2014 (2), er de ikke omfattet af arbejdsprogrammet for systematisk undersøgelse af alle eksisterende aktivstoffer i biocidholdige produkter, der er omhandlet i forordning (EU) nr. 528/2012. Nævnte forordnings artikel 89 finder derfor ikke anvendelse på dem, og de skal vurderes og godkendes, inden biocidholdige produkter, der indeholder dem, kan godkendes på nationalt plan.
                  
               
                     (4)
                  
                  
                     Den 7. december 2020 modtog Kommissionen i overensstemmelse med artikel 55, stk. 1, tredje afsnit, i forordning (EU) nr. 528/2012 en begrundet anmodning fra den kompetente myndighed om forlængelse af foranstaltningen. Den begrundede anmodning blev fremsat på grundlag af bekymring for, at luftfartssikkerhed fortsat kan bringes i fare af mikrobiologisk kontaminering af luftfartøjers brændstoftanke og brændstofsystemer efter den 22. december 2020, og påstanden om, at Biobor JF er af afgørende betydning for at kunne bekæmpe en sådan mikrobiologisk kontaminering.
                  
               
                     (5)
                  
                  
                     Ifølge oplysningerne fra den kompetente myndighed er Biobor JF det eneste disponible produkt til behandlingen af mikrobiologisk kontaminering. Det eneste alternative biocidholdige produkt, som luftfartøjs- og motorproducenterne havde anbefalet til denne anvendelse (Kathon™ FP 1.5), er ikke længere tilgængeligt på markedet.
                  
               
                     (6)
                  
                  
                     Den kompetente myndighed indikerede, at mekanisk behandling af luftfartøjers brændstoftanke og brændstofsystemer kun er mulig i et begrænset omfang, og ifølge producenternes specifikationer er det ofte nødvendigt at anvende et biocidholdigt produkt efter rengøringen af en brændstofbeholder. Mekanisk behandling af brændstofbeholdere kan tage op til 200 mandetimer afhængigt af luftfartøjstypen, hvilket vil sige, at luftfartøjets stilstand ved vedligeholdelse varer flere dage.
                  
               
                     (7)
                  
                  
                     Derudover indbefatter mekanisk behandling, at flymekanikere skal arbejde i en trang tank med mange sikkerhedsforanstaltninger, hvilket er ekstremt krævende både fysisk og psykisk og bør holdes på et minimum.
                  
               
                     (8)
                  
                  
                     Ifølge de oplysninger, der foreligger for Kommissionen, har producenten af Biobor JF taget skridt i retning af en forskriftsmæssig godkendelse af produktet, og en ansøgning om godkendelse af de aktivstoffer, det indeholder, forventes at blive indgivet i nær fremtid. Godkendelsen af aktivstofferne og den efterfølgende godkendelse af det biocidholdige produkt vil udgøre en permanent løsning for fremtiden, men der vil være behov for en betydelig tid til at fuldføre disse procedurer.
                  
               
                     (9)
                  
                  
                     Manglen på bekæmpelse af mikrobiologisk kontaminering af luftfartøjers brændstoftanke og brændstofsystemer kan bringe luftfartssikkerheden i fare, og der kan ikke i tilstrækkelig grad dæmmes op for faren ved anvendelse af et andet biocidholdigt produkt eller andre midler. Derfor bør den kompetente myndighed have mulighed for at forlænge foranstaltningen.
                  
               
                     (10)
                  
                  
                     Eftersom foranstaltningen udløb den 22. december 2020, bør denne afgørelse vedtages med tilbagevirkende kraft.
                  
               
                     (11)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
                  
               VEDTAGET DENNE AFGØRELSE:
         
            Artikel 1
            Det østrigske ministerium for klimabeskyttelse, miljø, energi, mobilitet, innovation og teknologi kan forlænge foranstaltningen med henblik på tilladelse til tilgængeliggørelse på markedet og anvendelse af det biocidholdige produkt Biobor JF til antimikrobiel behandling af brændstoftanke og brændstofsystemer i luftfartøjer indtil den 26. juni 2022.
         
         
            Artikel 2
            Denne afgørelse er rettet til det østrigske ministerium for klimabeskyttelse, miljø, energi, mobilitet, innovation og teknologi.
            Den anvendes fra den 23. december 2020.
         
         
            Udfærdiget i Bruxelles, den 4. maj 2021.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 167 af 27.6.2012, s. 1.
         
            (2)  Kommissionens delegerede forordning (EU) nr. 1062/2014 af 4. august 2014 om det arbejdsprogram for systematisk undersøgelse af alle eksisterende aktivstoffer i biocidholdige produkter, der er omhandlet i Europa-Parlamentets og Rådets forordning (EU) nr. 528/2012 (EUT L 294 af 10.10.2014, s. 1).